Kannaland Borgskappe kelder Port en Wynfees - Kannaland
Absa, Munisipaliteit, Port, Wyn
Die feesorganiseerders van die Calitzdorp Port en Wynfees het vroeër vandeesweek aangekonding dat die fees as gevolg van 'n gebrek aan borgskappe gekanselleer sal word. Dit is nadat Absa en die Kannaland Munisipaliteit besluit het om nie die fees finansieel te steun nie.
Volgens 'n woordvoerder van Absa het die bank besluit om hul betrokkenheid by die fees te beëindig na 'n hersiening van die maatskappy se besigheid- en handelsdoelwitte. Feesorganiseerders is volgens Absa vroegtydig in kennis gestel sodat 'n geskikte plaasvervanger vir 2015 gevind kon word.
Die Kannaland Munisipaliteit het nie op navrae gereageer nie.
Die fees wat 'n vertoonverster vir die dorp se port en wyn bedryf is en wat 'n groot rol speel om die dorp landwyd te bemark, word vir die laaste 15 jaar al aangebied. "Dit is 'n terugslag vir besighede wat grootliks op besoekers steun vir oorlewing" sê Nickey Laubscher, van Calitzdorp Toerisme. Na wat verneem word, is baie van die gastehuise in die omgewing reeds vol bespreek vir 13 en 14 Junie – die naweek wat aanvanklik vir die fees opsygesit was.
Feeste soos die Calitzdorp Port en Wynfees hou groot ekonomiese voordele in vir kleiner dorpe volgens Alan Winde, die Wes-Kaapse Minister van Ekonomiese Geleenthede. Winde is van mening dat die Wes-Kaap 'n "gebeurtenis ekonomie" het waar feeste die sleutel is om duisende mense te lok. Vir Calitzdorp speel die fees 'n groter rol. Afgesien van die ongeveer 2500 besoekers wat die dorp gedurende die 2014 fees besoek het; en die geld wat as gevolg van die fees in die dorp gespandeer word, geniet die fees landwye mediadekking wat meer besoekers deur die loop van die jaar na die dorp te bring.
Die fees sal vervang word met "Winter in Calitzdorp", 'n nuwe geleentheid wat beplan word vir 'n hele maand. Die feesorganiseerders hoop dat meer mense Calitzdorp op die manier sal besoek. Die geleentheid sal vanaf 13 Junie tot 19 Julie plaasvind. Besoekers sal Calitzdorp se heerlike winterweer, kampioen rooiwyne en port kan geniet.